Liwot va Napoli (Civitatis orbis terrarum)

Liwot va Napoli ~ Civitatis orbis terrarum liwotak, 1572

Napoli tir widava ke Italia. Liwot vey zovdomaks gan Antonio Lafreri skuyun moni 1566.

Mali lekeugal, sposuca ke Napoli tir oye burkafa tirka idjon ice pargalu, valeve Vesuvio tculk tigis arte 13 km-.

Napoli tir savsapaf wid. Sedme Titus Livius ( -64/17 ), Palaeopolis ( Guazawidava ) moni -600 gan irubasik ke Cumes zo exoneyer, i ke Cumes tigis talte 19 km- is tis losavsafo ellasafo boniaxo, reduyuno moni -800. Bak -328 zauzeteson va inyona faspara va intafo vangluyano boniaxo ke Campania, romik va Palaeopolis cidayad.

Bak -V-eafa decemda, boniasik rontion mal Ellasa va Neapolis ( Warzawidava ) zabduyud, moe lujorus azed ; conyuta moe bat gretcaks zo katrasir. Mana azedera gan grabom ke Ippodamos ke Miletos rotir zo koswavayar, i ke ellasaf vegeduropik ke V-eafa decemda askiyis va widavaf bolk omavon gu enk dem rontafa nuda bidon gamdasa. Moni -400, widava wetce skapafa kelu ke Campania anamstegeyer aze vanpiyir bak -82 municipium ristulaxo ke Roma, moi xaara is girefa torsara gan milk ke Sulla. Mali azafa sanda, Napoli vanpiyir teco birafo kolavaxo mu romaf oluikeem, don Licinius Lucullus is Pompeius is Calpurnius Piso is Iulius Caesar is Vergilius.

Dum koe aryon wid ke Europa, napolif selt vas vamoefa pula dem oliuk is kulaf dolekik ( milizia ), is mialukafa konolerokafa pula, is valevefa pula ( popolo ) dem moraf dolesik is yambudik ruldayar. Kota kazafa tegiraca va lana tuaptana vawila iku revava istfiyir. Divef dolekik va intafo tegiraxo dadiyid.

Bak VI-eafa decemda, rictula ko nuba ke tujradik deaweyer. Bak VIII-eafa decemda, Napoli vanpiyir dacaxo aze mali XII-eafa decemda gan konaka amidafa divefa gijarotiaca zo gadeyer. Lobata va inafe dre webeyed voxen abiccoba ta bolkafa azedera va wid zo skuyur. Prostelayon gu Aragona, bitonafa divlaumasira va wid zo skuyur, artplekuson va kruldes lujorus azed. Aryona kobavera va deokara va kria is merowin gentim is kot kaikiak, is va vegedura va lavanarilt is yon sul isu gamdotafa viga, is kolnara va bermapa ta gazafa ristula, is va warzafa conyukara va folkay is truminda  mukotayad. Moe bat gretcaks to bat wid gire tezodayan wali 1488 is 1499 nelkon zo atoer.


|style="vertical-align: top;"|

|}

Liwot va Napoli (Civitatis orbis terrarum)
Liwot va Napoli (Civitatis orbis terrarum)
Liwot va Napoli (Civitatis orbis terrarum)